Belangrike uitspraak oor kiesstelsel, sê OVK | Netwerk24
Deur Sarel van der Walt 25 Junie 2020 21:03
Glen Mashinini, voorsitter van die verkiesingskomitee (OVK), het Donderdagaand aan die parlementêre portefeuljekomitee vir binnelandse sake gesê die konstitusionele hof se uitspraak was een van die belangrikste oor Suid-Afrika se verkiesingstelsel sedert 1994.
Die OVK aanvaar die hof se uitspraak wat verreikende gevolge vir die OVK sal hê in die jare wat kom.
Mashinini het die komitee verseker die OVK sal die nuwe Kieswet wat deur die parlement opgestel moet word, toepas.
Hy het die OVK se tegniese kundigheid aan die parlement aangebied om te help met die proses om die Kieswet te wysig. "Die hof het nie gesê hoe die parlement die wet moet verander nie. Hy wil die parlement nie in 'n spesifieke rigting druk nie.
"Dit is die parlement se eie keuse."
Mashinini het die komitee daarop gewys die OVK het minstens twee jaar tyd nodig om vir die volgende verkiesing voor te berei.
Dr. Aaron Motsoaledi, minister van binnelandse sake, het aan die komitee gesê die kabinet het besluit om regsadvies in te win oor die pad vorentoe.